I forsøget på at dæmme op for den åbenlyse hash-handel til i København, har politiet taget et nyt våben i brug - indsatsen er strammet, og ved en koordineret og målrettet indsats skal livet gøres surt for pushere, der gør sig i parker og hashklubber.

- Før kørte det særskilt og lidt på fornemmelsen. Men ved at samle trådene i en koordineret indsats, vil vi gøre arbejdet mere analytisk, siger Poul Kjeldsen, leder af Taskforce Pusherstreet, der har netop Christianias hashgade som fokus.

Taskforce Pusherstreet fortsætter deres hidtidige arbejde. Men i resten af København er indsatsen siden maj blevet koordineret fra Station Bellahøj.

- Vi vil ikke have den åbenlyse hashhandel. Den er utryghedsskabende for den almindelige borger, siger Mikkel Brogaard, vicepolitikommissær.

En koordinerende indsats

Selve det daglige politi-arbejde står de forskellige politi-afdelinger for. Men trådene samles hos Mikkel Brogaard på Bellahøj.

- Der er tale om et samarbejde mellem både de patruljerende betjente samt folkene i de forskellige efterforskningsenheder og specialgrupper, siger han.

- Hashhandlen ligger tæt op af rocker-bandekriminalitet. Og derfor er det vigtigt at fastslå, at netop den åbenlyse handel er et fokusområde, siger Poul Kjeldsen.

Siden Taskforce Pusherstreet blev oprettet sidste år, er politiet blevet beskyldt for enøjet kun at have fokus på Pusherstreet, mens der frit og uden omkostninger kunne handles med hash i resten af byen.

- Vi vil gerne slå fast, at det kan man altså ikke, siger Poul Kjeldsen.

Pusherstreet fortsat mål

Omvendt betyder det ikke, at politiet foreløbigt slipper grebet om Pusherstreet.

- Vi har lagt planer for både 2014 og 2015, siger Poul Kjeldsen.

Ifølge Kjeldsen har indsatsen i den verdenskendte hashgade medført et fald i salget på 30 procent.

- Vi vurderer ikke, at det har medført en generel stigning i salget ude i byen. Det er vores vurdering, at hashkunder generelt er meget loyale. Hvis en pusher i et grønt område midlertidigt er lukket ned, fordi der er politi i området, så oplever vi, at kunderne gerne venter - nogle gange i timevis - til vi er væk igen. Også selvom der sælges hash andre steder tæt på, siger han.

En tre-delt indsats

Og dermed ligger den nye, koordinerede indsats i tråd med den overordnede, generelle målsætning.

- Vi skal ramme både sælgeren og importøren, men også køberen. Det skal være risikofyldt at købe hash, understreger Poul Kjeldsen.

Politifolkene siger, at de i Københavns-området har godt 20 såkaldte 'boblere' - steder, som Københavns Politi anser for at være salgsteder. Dertil kommer seks-syv steder, hvor politiets overvågning er mere tætmasket.

Siden sidste år har politiet ved indsatsen omkring Christiania taget det såkaldte narkometer i brug. Med held har det fældet både hash- og narkopåvirkede bilister i området ved Christiania. Fremover skal også påvirkede bilister, der færdes andre steder i byen, frygte narkometeret.

- Det er med i planerne, at nye narkometre indkøbes og tages i brug rundt om i København, siger Poul Kjeldsen.